FI Euroopan unionin virallinen lehti L 305/47

KOMISSION ASETUS (EU) N:o 1127/2014,

annettu 20 päivänä lokakuuta 2014,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse amitrolin, dinokapin, fiproniilin, flufenasetin, pendimetaliinin, propytsamidin ja pyridaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 4 kohdan ja 49 artiklan 2 kohdan,

sekä katsoo seuraavaa:

(1) Amitrolin, flufenasetin, pendimetaliinin, propytsamidin ja pyridaatin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Dinokapin ja fiproniilin jäämien enimmäismäärät vahvistettiin kyseisen asetuksen liitteessä III olevassa A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon amitrolin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (2). Elintarviketurvallisuusviranomainen katsoi, että sitrushedelmiä, manteleita, hasselpähkinöitä, saksanpähkinöitä, siemenhedelmiä, kivellisiä hedelmiä, syötäviksi ja viinin valmistukseen tarkoitettuja viinirypäleitä, herukoita, karviaismarjoja, syötäviksi tarkoitettuja oliiveja ja öljyoliiveja koskevista jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(3) Elintarviketurvallisuusviranomainen antoi perustellun lausunnon dinokapin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (3). Kaikki tehoainetta dinokappi sisältävien kasvinsuojeluaineiden voimassa olevat luvat on peruutettu. Sen vuoksi on aiheellista vahvistaa jäämien enimmäismäärät määritysrajan tasolle tai Codex Alimentariuksessa vahvistettujen jäämien enimmäismäärien tasolle, jotka ovat turvallisia unionin kuluttajien kannalta. Lisäksi on aiheellista muuttaa jäämän määritelmää.

(4) Elintarviketurvallisuusviranomainen ilmoitti, että dinokapin jäämien voimassa olevat enimmäismäärät viinin valmistukseen tarkoitetuissa viinirypäleissä ja meloneissa saattavat aiheuttaa huolta kuluttajansuojan kannalta. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(5) Elintarviketurvallisuusviranomainen antoi perustellun lausunnon fiproniilin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (4). Se suositteli jäämien enimmäismäärien alentamista kukinnon muodostavien ja kerivien kaalien, sikojen, nautojen, lampaiden ja vuohien maksan ja munuaisten, sikojen munuaisten, siipikarjan maksan ja munien osalta. Muiden tuotteiden osalta se suositteli voimassa olevien jäämien enimmäismäärien nostamista tai pitämistä ennallaan.

(6) Saksa ilmoitti 10 päivänä helmikuuta 2012 Euroopan parlamentin ja neuvoston asetuksen (EY) N:o 1107/2009 (5) 53 artiklan mukaisesti komissiolle tehoainetta fiproniili sisältäville kasvinsuojeluaineille annetusta väliaikaisesta luvasta Elateridae-lajien aiheuttaman taudinpurkauksen vuoksi, sillä kyseessä on vaara, joka ei ole hallittavissa muilla kohtuullisilla keinoilla. Tämän seurauksena Saksa ilmoitti myös muille jäsenvaltioille, komissiolle ja elintarviketurvallisuusviranomaiselle asetuksen (EY) N:o 396/2005 18 artiklan 4 kohdan mukaisesti pyynnöstään nostaa jäämien enimmäismäärää siipikarjan rasvan osalta, sillä kanoille saatetaan syöttää perunoita, jotka sisältävät fiproniilin jäämiä, jotka ovat perunoita koskevan voimassa olevan enimmäismäärän mukaisia, minkä johdosta voimassa olevat siipikarjan rasvaa koskevat jäämien enimmäismäärät ylittyvät.

(7) Saksa toimitti komissiolle asianmukaisen kuluttajiin kohdistuvien riskien arvioinnin ja ehdotti siihen perustuvia väliaikaisia jäämien enimmäismääriä.

(8) Elintarviketurvallisuusviranomainen arvioi toimitetut tiedot ja antoi perustellun lausunnon ehdotettujen väliaikaisten jäämien enimmäismäärien turvallisuudesta asetuksen (EY) N:o 396/2005 18 artiklan 4 kohdan mukaisesti (6). Se katsoi, että mahdollista pitkän aikavälin riskiä kuluttajien terveydelle ei voida sulkea pois.

(9) Keräkaaleissa ja lehtikaaleissa tapahtuvaa käyttöä koskevat luvat peruutettiin luvan haltijan pyynnöstä, koska altistuminen eri tuotteista peräisin oleville jäämille vaikutti osaltaan kuluttajien terveydelle mahdollisesti aiheutuvaan pitkän aikavälin riskiin.

(10) Komission asetus (EU) N:o 212/2013 (7) tuli voimaan 1 päivänä huhtikuuta 2013, ja sillä muutettiin asetuksen (EY) N:o 396/2005 liitettä I.

(11) Euroopan komissio pyysi elintarviketurvallisuusviranomaista laskemaan uudelleen eläinperäisissä hyödykkeissä olevan fiproniilin odotettavissa olevat jäämien määrät ja kyseisistä jäämien määristä aiheutuvan kuluttajien altistumisen ottaen huomioon keräkaaleissa ja lehtikaaleissa tapahtuvaa käyttöä koskevien lupien peruuttaminen sekä asetuksen (EY) N:o 396/2005 liitteen I muuttaminen. Elintarviketurvallisuusviranomainen antoi perustellun lausunnon jäämien enimmäismäärien muuttamisesta keräkaaleissa ja lehtikaaleissa tapahtuvaa käyttöä koskevien lupien peruuttamisen seurauksena asetuksen (EY) N:o 396/2005 43 artiklan mukaisesti (8). Se totesi, että ehdotetut jäämien enimmäismäärät saavat riittävästi tukea saatavilla olevista tiedoista eikä kuluttajiin kohdistuvia riskejä havaittu.

(12) Elintarviketurvallisuusviranomainen antoi perustellun lausunnon flufenasetin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (9). Se suositteli jäämien enimmäismäärien alentamista sikojen, nautojen, lampaiden, vuohien ja siipikarjan maksan osalta. Muiden tuotteiden osalta se suositteli voimassa olevien jäämien enimmäismäärien nostamista tai pitämistä ennallaan. Elintarviketurvallisuusviranomainen katsoi, että mansikoita, mustikoita, karpaloita, herukoita ja karviaismarjoja koskevista jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(13) Elintarviketurvallisuusviranomainen antoi perustellun lausunnon pendimetaliinin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (10). Se suositteli jäämien enimmäismäärien alentamista porkkanoiden, tuoreiden palkovihannesten, kuivattujen palkokasvien, maapähkinöiden, auringonkukansiementen, soijapapujen, puuvillansiementen, sikojen, nautojen, lampaiden, vuohien ja siipikarjan lihan ja rasvan, maidon ja linnunmunien osalta. Ottaen huomioon Saksan ja Alankomaiden toimittamat lisätiedot hyvästä maatalouskäytännöstä ja koska kuluttajiin kohdistuvaa riskiä ei ole, porkkanoita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle. Kyseistä jäämien enimmäismäärää tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Muiden tuotteiden osalta elintarviketurvallisuusviranomainen suositteli jäämien voimassa olevien enimmäismäärien nostamista tai pitämistä ennallaan.

(14) Elintarviketurvallisuusviranomainen katsoi, että mansikoita, valkosipuleja, kepasipuleja, salottisipuleja, tomaatteja, paprikoita, munakoisoja, syötävä- ja paksukuorisia kurkkukasveja, latva-artisokkia, purjoa, sikojen, nautojen, lampaiden ja vuohien maksaa ja munuaisia ja siipikarjan maksaa koskevista pendimetaliinin jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(15) Elintarviketurvallisuusviranomainen katsoi, että sikuria, rapsinsiemeniä, yrttiuutejuomia (kuivatut, kukat) ja mausteita (hedelmät ja marjat) koskevista pendimetaliinin jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(16) Elintarviketurvallisuusviranomainen katsoi, että piparjuurta, palsternakkaa ja juuripersiljoja koskevista pendimetaliinin jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Ottaen huomioon Saksan, Latvian ja Alankomaiden toimittamat lisätiedot hyvästä maatalouskäytännöstä ja koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(17) Mitä tulee kaurajuurten, yrttiuutejuomien (kuivatut, juuret), mausteiden (siemenet) ja kuminan sisältämään pendimetaliiniin, elintarviketurvallisuusviranomainen antoi lausunnon kyseisiä tuotteita koskevista jäämien enimmäismääristä (11).

(18) Elintarviketurvallisuusviranomainen antoi perustellun lausunnon propytsamidin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (12). Se ehdotti jäämän määritelmän muuttamista. Se suositteli jäämien enimmäismäärien alentamista syötäviksi ja viinin valmistukseen tarkoitettujen viinirypäleiden, mansikoiden, vadelmien ja vatukoiden, mustikoiden, karpaloiden, herukoiden, karviaismarjojen, mustaseljan, kaurajuurten, sikurin, raparperin, auringonkukansiementen, rapsinsiementen, soijapapujen, sokerijuurikkaiden ja salaattisikurin osalta. Muiden tuotteiden osalta se suositteli jäämien voimassa olevien enimmäismäärien pitämistä ennallaan.

(19) Elintarviketurvallisuusviranomainen katsoi, että vuonankaalia, lehtisalaattia, siloendiiviä, vihanneskrassia, sinappikaalia, Brassica spp:n lehtiä ja ituja, yrttejä, kuivattuja papuja, linssejä, kuivattuja herneitä, sikojen, nautojen, lampaiden ja vuohien lihaa, rasvaa, maksaa ja munuaisia ja märehtijöiden maitoa koskevista propytsamidin jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(20) Elintarviketurvallisuusviranomainen katsoi, että purjoa ja humalaa koskevista propytsamidin jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(21) Mitä tulee kuivattujen yrttiuutejuomien sisältämään propytsamidiin, elintarviketurvallisuusviranomainen antoi lausunnon kyseisiä tuotteita koskevista jäämien enimmäismääristä (13).

(22) Elintarviketurvallisuusviranomainen antoi perustellun lausunnon pyridaatin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä 12 artiklan 1 kohdan mukaisesti (14). Elintarviketurvallisuusviranomainen katsoi, että kaurajuuria, valkosipuleja, kepasipuleja, salottisipuleja, varhaissipuleja, sokerimaissia, kukinnon muodostavia kaaleja, ruusukaalia, keräkaaleja, lehtikaaleja, kyssäkaalia, ruohosipulia, parsaa, purjoa, lupiineja, unikonsiemeniä, rapsinsiemeniä, maissia, yrttiuutejuomia (kuivatut, kukat), yrttiuutejuomia (kuivatut, lehdet), yrttiuutejuomia (kuivatut, juuret), mausteita (siemenet), mausteita (hedelmät ja marjat), sikojen, nautojen, lampaiden ja vuohien lihaa, rasvaa, maksaa ja munuaisia, siipikarjan lihaa, rasvaa ja maksaa, märehtijöiden maitoa ja linnunmunia koskevista jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle. Jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(23) Elintarviketurvallisuusviranomainen katsoi, että latva-artisokkia, ohraa, riisiä ja vehnää koskevista pyridaatin jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(24) Mitä tulee yrttisellerin (tillin lehdet) sisältämään pyridaattiin, elintarviketurvallisuusviranomainen antoi lausunnon kyseistä tuotetta koskevista jäämien enimmäismääristä (15).

(25) Sellaisten tuotteiden osalta, joille ei ole annettu asiaankuuluvia lupia tai joiden tuontia varten ei ole vahvistettu enimmäismääriä unionin tasolla tai joille ei ole vahvistettu jäämien enimmäismääriä Codex Alimentariuksessa, elintarviketurvallisuusviranomainen totesi, että riskinhallinnasta vastaavien tahojen on jatkettava asian tarkastelua. Nykyisen tieteellisen ja teknisen tietämyksen perusteella kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(26) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan ja 18 artiklan 4 kohdan vaatimukset.

(27) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(28) Sen vuoksi asetusta (EY) N:o 396/2005 olisi muutettava.

(29) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.

(30) Olisi sallittava kohtuullinen siirtymäaika ennen muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(31) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Seuraavaan luetteloon sisältyviin tuotteissa ja niiden pinnalla käytettäviin tehoaineisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu laillisesti ennen 13 päivää toukokuuta 2015:

1) amitroli: kaikki tuotteet,

2) dinokappi: kaikki tuotteet, lukuun ottamatta viinin valmistukseen tarkoitettuja viinirypäleitä ja meloneita,

3) fiproniili, flufenaset, pendimetaliini, propytsamidi ja pyridaatti: kaikki tuotteet.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 13 päivästä toukokuuta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä lokakuuta 2014. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) European Food Safety Authority; Reasoned opinion on the review of the existing maximum residue levels (MRLs) for amitrole according to Article 12 of Regulation (EC) No 396/2005. EFSA Journal 2012;10(6):2763. [35 pp.].

(3) European Food Safety Authority; Review of the existing maximum residue levels (MRLs) for dinocap according to Article 12 of Regulation (EC) No 396/2005. EFSA Journal 2011;9(8):2340. [33 pp.].

(4) European Food Safety Authority; Reasoned opinion on the review of the existing maximum residue levels (MRLs) for fipronil according to Article 12 of Regulation (EC) No 396/2005. EFSA Journal 2012;10(4):2688. [44 pp.].

(5) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(6) European Food Safety Authority; Reasoned opinion on the modification of the existing MRL for fipronil in poultry fat. EFSA Journal 2012;10(5):2707. [32 pp.].

(7) Komission asetus (EU) N:o 212/2013, annettu 11 päivänä maaliskuuta 2013, Euroopan parlamentin ja neuvoston asetuksen (EY) N:o 396/2005 liitteen I korvaamisesta siltä osin kuin on kyse kyseiseen liitteeseen kuuluvia tuotteita koskevista lisäyksistä ja muutoksista (EUVL L 68, 12.3.2013, s. 30).

(8) European Food Safety Authority; Reasoned opinion on the modification of maximum residue levels (MRLs) for fipronil following the withdrawal of the authorised uses on kale and head cabbage. EFSA Journal 2014;12(1):3543. [37 pp.].

(9) European Food Safety Authority; Reasoned opinion on the review of the existing maximum residue levels (MRLs) for flufenacet according to Article 12 of Regulation (EC) No 396/2005. EFSA Journal 2012;10(4):2689. [52 pp.].

(10) European Food Safety Authority; Reasoned opinion on the review of the existing maximum residue levels (MRLs) for pendimethalin according to Article 12 of Regulation (EC) No 396/2005. EFSA Journal 2012;10(4):2683. [57 pp.].

(11) European Food Safety Authority; Reasoned opinion on the modification of the existing MRLs for pendimethalin in various crops. EFSA Journal 2013;11(5):3217. [27 pp.].

(12) European Food Safety Authority; Reasoned opinion on the review of the existing maximum residue levels (MRLs) for propyzamide according to Article 12 of Regulation (EC) No 396/2005. EFSA Journal 2012;10(4):2690. [54 pp.].

(13) European Food Safety Authority; Reasoned opinion on the modification of the existing MRLs for propyzamide in leaves, flowers and roots of herbal infusions. EFSA Journal 2013;11(9):3378. [28 pp.].

(14) European Food Safety Authority; Reasoned opinion on the review of the existing maximum residue levels (MRLs) for pyridate according to Article 12 of Regulation (EC) No 396/2005. EFSA Journal 2012;10(4):2687. [47 pp.].

(15) European Food Safety Authority; Reasoned opinion on the modification of the existing MRL for pyridate in celery leaves (dill leaves). EFSA Journal 2012;10(9):2892. [25 pp.].